Anno del sex imperatores

Le Anno del Sex Imperatores esseva le anno 238 p.Ch., in le qual al minus sex viros differente faceva pretensiones al titulo de imperator de Roma. Le eventos del anno esseva characteristic del periodo nominate le Crise del Tertie Seculo (235–285 p.Ch.) per historicos posterior.

Le anno comenciava con Maximino Thrace como regente del Imperio Roman. Un revolta fiscal in le provincia de Africa videva brevemente Gordiano I e su filio Gordiano II proclamate co-imperatores e recognoscite como tal per le Senato in Roma. Le revolta african esseva rapidemente supprimite, e le Senato, timente represalias de Maximino pro haber supportate le Gordianos ora defuncte, proclamava Pupieno e Balbino como nove imperatores e les cargava con le deber de defender le capital. Cedente al pression popular, le Senato etiam elevava Gordiano III, de dece-tres annos e granfilio de Gordiano I. Durante le subsequente assedio de Aquileia, Maximino esseva assassinate per su proprie truppas. Pupieno e Balbino esseva postea occidite per le Guarda Pretorian, lassante Gordiano III como le sol regente nominal del imperio.

Ben que on se refere le plus frequentemente a illo como le Anno del Sex Imperatores, in realitate il habeva septe individuos differente qui reclamava le titulo imperial in le curso del anno. Pro isto, on lo nomina le Anno del Septe Imperatores in alcun litteratura sur le thema. Le discrepantia consiste in si on conta Gaio Julio Vero Maximo, le filio de Maximino Thrace, qui portava le titulo de cesare sed nunquam esseva proclamate plen augusto. Edward Gibbon, in su Historia del Declino e Ruina del Imperio Roman, include Maximo quando ille nota como in le spatio de pauc menses, sex principes habeva essite eliminate per le gladio, ante que Gordiano III deveniva le sol imperator.

Categoria:Imperio Roman